b'\n_START_ARTICLE_\nMusta laatikko\n_START_PARAGRAPH_\nMusta laatikko -nimityst\xc3\xa4 k\xc3\xa4ytet\xc3\xa4\xc3\xa4n useista laitteista, jotka tallentavat tietoa muun muassa lentokoneen eri tapahtumista. N\xc3\xa4m\xc3\xa4 \xe2\x80\x9dmustat laatikot\xe2\x80\x9d ovat v\xc3\xa4rilt\xc3\xa4\xc3\xa4n kirkkaan oransseja ja sijoitettu koneen per\xc3\xa4osaan onnettomuuden j\xc3\xa4lkeisen l\xc3\xb6yt\xc3\xa4misen helpottamiseksi.\n_START_SECTION_\nTekniikka\n_START_PARAGRAPH_\nLaite on pist\xc3\xa4v\xc3\xa4n oranssin v\xc3\xa4rinen, jotta se l\xc3\xb6ytyisi helpommin. Sen ymp\xc3\xa4rill\xc3\xa4 on tarra, jossa lukee sek\xc3\xa4 englanniksi ett\xc3\xa4 ranskaksi \xe2\x80\x9dLennonrekister\xc3\xb6intij\xc3\xa4rjestelm\xc3\xa4 \xe2\x80\x93 \xc3\x84l\xc3\xa4 avaa\xe2\x80\x9d. Itse laite voi olla vain muutaman sadan gramman painoinen, mutta sit\xc3\xa4 ymp\xc3\xa4r\xc3\xb6i painava iskun-, paineen- ja palonkest\xc3\xa4v\xc3\xa4 kuori. Vaatimuksena on, ett\xc3\xa4 laatikko kest\xc3\xa4\xc3\xa4 6\xc2\xa0000 metrin syvyyden vedess\xc3\xa4 sek\xc3\xa4 v\xc3\xa4hint\xc3\xa4\xc3\xa4n 30 minuuttia 1\xc2\xa0000 celciusasteen l\xc3\xa4mp\xc3\xb6tilassa.\n_START_SECTION_\nLentoarvotallennin\n_START_PARAGRAPH_\nFlight Data Recorder (FDR) tai Digital Flight Data Recorder (DFDR) on laite, joka tallentaa tasaisin aikav\xc3\xa4lein tietoja lentokoneen tilasta. Lentoarvotallennin tallentaa muutamia kertoja sekunnissa tiedot muun muassa lentokoneen nopeudesta, moottoreiden tilasta, siivekkeiden asennoista, korkeudesta ja tiettyjen kriittisten j\xc3\xa4rjestelmien tilasta. Nykyaikainen DFDR on liitetty yleens\xc3\xa4 suoraan lentokoneen fly-by-wire-j\xc3\xa4rjestelm\xc3\xa4\xc3\xa4n, jossa koneen ohjausimpulssit ja lentoarvot kulkevat valmiiksi s\xc3\xa4hk\xc3\xb6isess\xc3\xa4 muodossa. FAA:n vaatimusten mukaan vuodesta 2002 l\xc3\xa4htien on FDR:n tallennettava 88 eri lentoarvoa.\n_START_SECTION_\nOhjaamon \xc3\xa4\xc3\xa4ninauhuri\n_START_PARAGRAPH_\nOhjaamon \xc3\xa4\xc3\xa4ninauhuri eli Cockpit Voice Recorder (CVR) on laite, joka tallentaa lentokoneen ohjaamossa k\xc3\xa4ydyt keskustelut sek\xc3\xa4 matkustamon kuulutukset viimeisimm\xc3\xa4n puolen tunnin ajalta. V\xc3\xa4kisinkin keskustelujen takana olevasta moottori\xc3\xa4\xc3\xa4nest\xc3\xa4 saatetaan jo pysty\xc3\xa4 p\xc3\xa4\xc3\xa4ttelem\xc3\xa4\xc3\xa4n moottorivika. Keskustelut tallennetaan silmukkanauhalle, jolloin uudet keskustelut nauhoitetaan vanhojen p\xc3\xa4\xc3\xa4lle. Uusimmissa CVR-laitteissa k\xc3\xa4ytet\xc3\xa4\xc3\xa4n flash-muistia.\n_START_SECTION_\nVedenalainen paikannus\n_START_PARAGRAPH_\nLaatikon ollessa kosketuksessa veteen se l\xc3\xa4hett\xc3\xa4\xc3\xa4 sekunnin v\xc3\xa4lein 37,5 kHz:n ultra\xc3\xa4\xc3\xa4nipulssin. N\xc3\xa4in laatikko pystyt\xc3\xa4\xc3\xa4n l\xc3\xb6yt\xc3\xa4m\xc3\xa4\xc3\xa4n jopa nelj\xc3\xa4n kilometrin et\xc3\xa4isyydelt\xc3\xa4. Paikanninlaitteessa olevat paristot pystyv\xc3\xa4t tuottamaan virtaa jopa 30 p\xc3\xa4iv\xc3\xa4n ajan.\n_START_SECTION_\nQuick Access Recorder\n_START_PARAGRAPH_\nQAR on laite, jonka avulla huoltohenkil\xc3\xb6kunta saa nopeasti tietoonsa lennolla tapahtuneet j\xc3\xa4rjestelmien vikatilanteet. Niit\xc3\xa4 ei v\xc3\xa4ltt\xc3\xa4m\xc3\xa4tt\xc3\xa4 huomata ohjaamossa, varsinkin jos kyseess\xc3\xa4 on varaj\xc3\xa4rjestelm\xc3\xa4n vika. QAR ei ole varsinainen musta laatikko, sill\xc3\xa4 se on tarkoitettu vain huollon k\xc3\xa4ytt\xc3\xb6\xc3\xb6n eik\xc3\xa4 sit\xc3\xa4 ole suojattu onnettomuuden varalta.\n_START_SECTION_\nLaitteen historia\n_START_PARAGRAPH_\nMusta laatikko on alun perin kehitetty toisen maailmansodan aikaan Tampereella H\xc3\xa4rm\xc3\xa4l\xc3\xa4ss\xc3\xa4 sijainneessa Valtion Lentokonetehtaassa. Koelentojen rekister\xc3\xb6intilaitteen ensimm\xc3\xa4inen toimiva sovellus kehitettiin sota-aikaan. Lentokonetehdas oli keskeinen kotirintamalla toiminut laitos sodan aikana. Tehtaalla korjattiin sek\xc3\xa4 omia ett\xc3\xa4 viholliselta saatuja lentokoneita._NEWLINE_Mustan laatikon \xe2\x80\x9dMata-Hariksi\xe2\x80\x9d lempinimetyn esiasteen kehitti DI Veijo Hietala vuonna 1942. H\xc3\xa4n toimi Lentokonetehtaan hienomekaanisen osaston 4VL suunnittelijana. Vuonna 1967 h\xc3\xa4nest\xc3\xa4 tuli uuden Valmet Instrumenttitehtaan johtaja. Musta laatikko oli nimens\xc3\xa4 mukaisesti v\xc3\xa4rilt\xc3\xa4\xc3\xa4n musta, ja ensimm\xc3\xa4inen versio tallensi nelj\xc3\xa4 eri suuretta: nopeuden, korkeuden, kiihtyvyyden ja ilman l\xc3\xa4mp\xc3\xb6tilan. Seuraavassa versiossa oli jo s\xc3\xa4hk\xc3\xb6moottori ja kahdeksan parametria, joten sill\xc3\xa4 voitiin rekister\xc3\xb6id\xc3\xa4 lis\xc3\xa4ksi esimerkiksi moottoriarvoja tai ohjainvoimia. Laite on ollut n\xc3\xa4ht\xc3\xa4vill\xc3\xa4 muun muassa Tampereella Tampellan alueella sijaitsevassa Museokeskus Vapriikissa.\n_START_SECTION_\nAutoissa\n_START_PARAGRAPH_\nNyky\xc3\xa4\xc3\xa4n mustia laatikoita k\xc3\xa4ytet\xc3\xa4\xc3\xa4n Suomessa s\xc3\xa4hk\xc3\xb6autoissa. Kun valtiollisen liikenneverkkoyhti\xc3\xb6n perustamista ehdotettiin vuoden 2017 alussa, yhten\xc3\xa4 vaihtoehtona liikenneverkon k\xc3\xa4yt\xc3\xb6n laskuttamiseen pidettiin kaikkiin autoihin asennettavaa mustaa laatikkoa. Mustista laatikoista on l\xc3\xb6ytynyt useita tietoturva-aukkoja, ja niit\xc3\xa4 voi my\xc3\xb6s huijata maksujen v\xc3\xa4lttelemiseksi. Autoilijoiden sijaintia GPS:ll\xc3\xa4 tarkkailevien mustien laatikoista paljastui 8. tammikuuta tietoturva-aukko, jonka ansiosta mustia laatikoita k\xc3\xa4ytt\xc3\xa4vien autoilijoiden sijainti oli kenen tahansa katsottavissa internetiss\xc3\xa4. Aukko korjattiin pian sen julkistamisen j\xc3\xa4lkeen. Viikkoa my\xc3\xb6hemmin hakkeritapahtuma Disobeyssa mustista laatikoista l\xc3\xb6ydettiin fyysisen p\xc3\xa4\xc3\xa4syn vaativa tietoturva-aukko, joka mahdollisti mustan laatikon k\xc3\xa4ytt\xc3\xa4j\xc3\xa4n henkil\xc3\xb6tietojen varastamisen ja auton ohjainlaitteiden hallinnan. Tietosuojavaltuutettu Reijo Aarnion mukaan autoilijoiden sijaintia seuraava GPS-j\xc3\xa4rjestelm\xc3\xa4 voi olla perustuslain vastainen.\n_START_SECTION_\nJunissa\n_START_PARAGRAPH_\nSuomessa vetureissa ja moottorivaunuissa on ollut musta laatikko 1990-luvun alkupuolelta asti. Ensimm\xc3\xa4iset mustien laatikkojen asennukset rautatiekalustoon tehtiin vuonna 1992. Musta laatikko tallentaa muun muassa junan tehons\xc3\xa4\xc3\xa4d\xc3\xb6n ja jarrujen k\xc3\xa4yt\xc3\xb6n.\n_START_SECTION_\nNimen alkuper\xc3\xa4\n_START_PARAGRAPH_\nNimitys \xe2\x80\x9dmusta laatikko\xe2\x80\x9d tulee mahdollisesti toisen maailmansodan aikaisesta RAF-terminologiasta. Sodan aikana uusia elektronisia keksint\xc3\xb6j\xc3\xa4, kuten radiosuuntimalaitteistoja, lis\xc3\xa4ttiin lentokoneisiin, erityisesti pommikoneisiin. Prototyypit oli peitetty k\xc3\xa4sintehdyill\xc3\xa4 metallilaatikoilla, jotka oli maalattu mustiksi heijastusten v\xc3\xa4ltt\xc3\xa4miseksi. Ajan kanssa jokaista \xe2\x80\x9duutta\xe2\x80\x9d laitetta kuvattiin \xe2\x80\x9dtemppulaatikoksi\xe2\x80\x9d (\xe2\x80\x9dbox-of-tricks\xe2\x80\x9d) tai mustaksi laatikoksi (\xe2\x80\x9dblack-box\xe2\x80\x9d). Sanonta eteni sittemmin siviili-ilmailuun ja yleiseen k\xc3\xa4ytt\xc3\xb6\xc3\xb6n.'